เงินบาทเปิด 31.05/11 บาท
ธนาคารกรุงเทพ รายงาน เงินบาทเปิด 31.05/11 แนวโน้มแข็งค่า นักลงทุนเชื่อมีข่าวดีแก้ปัญหาหนี้กรีซ
31 ม.ค. 2555

ธนาคารกรุงเทพ รายงาน เงินบาทเปิด 31.05/11 แนวโน้มแข็งค่า นักลงทุนเชื่อมีข่าวดีแก้ปัญหาหนี้กรีซ
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 31.05/11 บาท/ดอลลาร์ แข็งค่าขึ้นจากช่วงเย็นวานนี้ที่ปิดตลาดที่ระดับ 31.18/20 บาท/ดอลลาร์
แนวโน้มการเคลื่อนไหวของเงินบาทวันนี้ มีโอกาสปรับตัวแข็งค่าขึ้นตามทิศทางของเงินยูโร เนื่องจากนักลงทุนเชื่อว่าผลการประชุม EU Summit ที่จะออกมาภายในสัปดาห์นี้จะมีความคืบหน้าในเรื่องการแก้ปัญหาหนี้สาธารณะของกรีซ ประกอบกับจะมีการตั้งกองทุนช่วยเหลือถาวรให้แก่ยูโรโซน 
"สัปดาห์นี้น่าจะมีความคืบหน้าในหลายๆ ประเด็น นักลงทุนเชื่อว่าจะมีการบรรลุข้อตกลงระหว่างรัฐบาลกรีซกับเจ้าหนี้เอกชนในเรื่องการ Hair Cut หนี้ลงกี่เปอร์เซ็นต์ รวมถึงข่าวดีที่จะนำเงินจากกองทุนของ EU มาช่วยในเรื่องการสร้างงาน และสร้างการเติบโตทางเศรษฐกิจ ซึ่งทำให้เงินยูโรแข็งค่าขึ้น" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 76.37 เยน/ดอลลาร์ ส่วนเงินยูโรอยู่ที่ระดับ 1.3150 ดอลลาร์/ยูโร
นักบริหารเงิน คาดว่า เงินบาทวันนี้จะเคลื่อนไหวอยู่ในกรอบ 31.00-31.15 บาท/ดอลลาร์